
JŪRMALAS DOME

	Jomas iela 1/5, Jūrmala, LV - 2015, tālrunis: 67093816, e-pasts: pasts@jurmala.lv, www.jurmala.lv


SAISTOŠIE NOTEIKUMI
Jūrmalā
	2022. gada 25. oktobrī
	
	Nr.
	50


	
	(protokols Nr. 16, 6. punkts)


Par Jūrmalas valstspilsētas pašvaldības līdzfinansējuma apjomu

un tā piešķiršanas kārtību daudzdzīvokļu dzīvojamo māju

energoefektivitātes uzlabošanas pasākumu veikšanai
	Izdoti saskaņā ar likuma “Par palīdzību dzīvokļa jautājumu risināšanā” 27.2 panta otrās daļas 4. punktu un piekto daļu


I. Vispārīgie jautājumi

1. Saistošie noteikumi (turpmāk - noteikumi) nosaka kārtību, kādā Jūrmalas valstspilsētas pašvaldība (turpmāk - Pašvaldība) sniedz palīdzību dzīvokļu īpašniekiem energoefektivitātes pasākumu veikšanai daudzdzīvokļu dzīvojamās mājās (turpmāk – dzīvojamā māja), piešķirot Pašvaldības līdzfinansējumu dzīvokļu īpašnieku aktivitātēm, kas vērstas uz turpmāku energoresursu patēriņu samazinājuma nodrošinājumu, kā arī Pašvaldības līdzfinansējuma apmēru un piešķiršanas nosacījumus.

2. Lietotie termini:
2.1. atbalstāmās izmaksas – izmaksas, kuru segšanai Pašvaldība saskaņā ar noteikumiem var piešķirt līdzfinansējumu;
2.2. māja – šo noteikumu izpratnē ēka, kas kā dzīvojamā māja ir reģistrēta Nekustamā īpašuma valsts kadastra informācijas sistēmā, ja tajā ir vismaz trīs dzīvojamo telpu grupas;

2.3. dzīvokļu īpašnieki – šo noteikumu izpratnē dzīvokļa īpašumos sadalītu dzīvojamo māju dzīvokļu īpašnieki un dzīvokļa īpašumos nesadalītu dzīvojamo māju kopīpašnieki, kuru īpašumtiesības ir nostiprinātas zemesgrāmatā;

2.4. pretendents – dzīvojamās mājas dzīvokļu īpašnieku kopība;

2.5. pilnvarotā persona – dzīvokļu īpašnieku kopības normatīvajos aktos noteiktajā kārtībā pilnvarotā persona, kura var būt dzīvokļu īpašnieku izveidota sabiedrība, biedrība vai cita juridiska persona un kuru dzīvokļu īpašnieki pilnvarojuši pārvaldīt attiecīgās dzīvojamās mājas kopīpašumā esošās daļas un/vai pārstāvēt dzīvokļu īpašniekus veikt visas darbības, lai saņemtu pašvaldības palīdzību līdzfinansējuma veidā energoefektivitātes pasākumu veikšanai, tajā skaitā: organizēt energosertifikāta izstrādāšanu, tehnisko apsekošanu, būvniecības ieceres dokumentācijas izstrādi, veikt piegādātāju atlasi, finansējuma piesaisti, parakstīt saistītos dokumentus;
2.6. de minimis atbalsta saņēmēji – dzīvokļu īpašnieki, kuru dzīvokļa īpašumi tiek izmantoti saimnieciskajā darbībā un kuri pretendē uz pašvaldības līdzfinansējumu, kas kvalificējams kā komercdarbības atbalsts atbilstoši Komercdarbības atbalsta kontroles likuma 5. pantam;

2.7. energoefektivitātes pasākumi – visas darbības, kas izraisa pārbaudāmu un izmērāmu vai aplēšamu energoefektivitātes paaugstinājumu;

2.8. pašvaldības līdzfinansējums – Pašvaldības budžeta finanšu līdzekļu daļa dzīvojamo māju energoefektivitātes uzlabošanas pasākumu veikšanai.
3. Pašvaldības līdzfinansējuma piešķiršanas mērķis ir uzlabot dzīvojamo māju energoefektivitāti, lai nodrošinātu dzīvojamā fonda ilgtspēju un energoresursu efektīvu izmantošanu. Līdzfinansējumu dzīvojamās mājas energoefektivitātes pasākumu veikšanai viena finanšu gada ietvaros piešķir atbilstoši pašvaldības kārtējā gada budžetā šim mērķim paredzētajiem finanšu līdzekļiem. Pieejamais līdzfinansējuma apmērs un pieteikšanās kārtējā gadā tiek paredzēts Jūrmalas valstspilsētas pašvaldības kārtējā gada Investīciju plānā.
II. Nosacījumi līdzfinansējuma piešķiršanai
4. Pašvaldības līdzfinansējumu var saņemt gan dzīvokļu īpašnieki, kas nav saimnieciskās darbības veicēji, gan dzīvokļu īpašnieki, kas ir saimnieciskās darbības veicēji un kas ir:
4.1. mikrouzņēmumi, mazie un vidējie uzņēmumi (“MVU”) – uzņēmumi, kam ir mazāk nekā 250 darbinieku un kuru gada apgrozījums nepārsniedz 50 miljonus EUR un/vai gada bilances kopsumma nepārsniedz 43 miljonus EUR;
4.2. lieli uzņēmumi – uzņēmumi, kas atbilst regulas Nr. 651/2014 2. panta 24. punktam.
5. Pašvaldības līdzfinansējums var tikt piešķirts dzīvojamām mājām energoefektivitātes pasākumu veikšanai, ja vienlaicīgi izpildās šādi nosacījumi:
5.1. dzīvokļu īpašnieki var pretendēt uz atbalstu, ja energoefektivitātes uzlabošanas pasākumu mērķis ir sasniegt vismaz 30 % primārās enerģijas ietaupījumu no daudzdzīvokļu mājas primārās enerģijas patēriņa pirms projekta uzsākšanas;
5.2. dzīvojamā māja atrodas Jūrmalas valstspilsētas administratīvajā teritorijā un ir nodota ekspluatācijā līdz 1993. gadam;
5.3. dzīvojamās mājas kopīpašumā esošās daļas pārvaldīšanai un apsaimniekošanai izveidota dzīvokļu īpašnieku sabiedrība vai Civillikumā noteiktajā kārtībā noslēgts savstarpējs līgums par mājas kopīpašumā esošās daļas pārvaldīšanu un apsaimniekošanu;
5.4. dzīvokļu īpašnieki vienā vai vairākos lēmumos, normatīvajos aktos noteiktajā kārtībā balsojot „par”, ir pieņēmuši šādus lēmumus:

5.4.1. veikt dzīvojamās mājas energosertifikāta izstrādi, tehnisko apsekošanu un mājas energoefektivitātes uzlabošanas pasākumus 5.1. apakšpunktā noteiktā mērķa sasniegšanai, nodrošinot dzīvojamās mājas dzīvokļu īpašnieku līdzfinansējuma daļu un nepieciešamības gadījumā – arī kredītiestādes finanšu līdzekļus;
5.4.2. pilnvarot personu energoefektivitātes pasākumu veikšanai.

5.5. pilnvarotajai personai:

5.5.1. nav Valsts ieņēmumu dienesta administrēto nodokļu un valsts sociālo apdrošināšanas obligāto iemaksu parādi, kas kopsummā pārsniedz 150 euro, uz lēmuma par līdzfinansējuma piešķiršanas pieņemšanas dienu;
5.5.2. nav ierosināta tiesiskās aizsardzības procesa lieta, netiek īstenots tiesiskās aizsardzības process vai tam nav pasludināts maksātnespējas process uz lēmuma par līdzfinansējuma piešķiršanas pieņemšanas dienu;

5.6. ja uz zemes vienības vienā adresē ir divas vai vairākas daudzdzīvokļu mājas, projekta pieteikumu iesniedz par katru māju atsevišķi.
5.7. daudzdzīvokļu mājas parādsaistību apjoms par saņemtajiem pakalpojumiem (apsaimniekošanas, atkritumu apsaimniekošanas, siltumapgādes, ūdensapgādes un kanalizācijas pakalpojumi), kas saistīti ar dzīvokļa īpašuma lietošanu, ir mazāks par 10 % no šo pakalpojumu rēķinu summas pēdējo 12 (divpadsmit) mēnešu laikā.

5.8. kopējais dzīvokļu īpašnieku nekustamā īpašuma nodokļa parāds (pamatparāds un nokavējuma nauda) par attiecīgajā dzīvojamā mājā esošajām telpu grupām, dzīvojamai mājai piesaistītajām palīgēkām un piesaistīto zemes gabalu nepārsniedz 10 % no taksācijas gadā aprēķinātās, kurā tiek iesniegts līdzfinansējuma pieprasījums, kopējās nekustamā īpašuma nodokļa summas par šajā punktā minētajiem nekustamajiem īpašumiem;
5.9. ja pilnvarotā persona pieprasa informāciju par nekustamā īpašuma nodokļu parāda apmēru atbilstoši noteikumu 5.8. apakšpunktam, iesniedzot iesniegumu Jūrmalas valstspilsētas administrācijas (turpmāk – Administrācija) Finanšu nodaļas Nodokļu daļai (turpmāk – Nodokļu daļa), nosūtot iesniegumu Administrācijai atbilstoši 16. punktā noteiktajam, Nodokļu daļa piecu darba dienu laikā sniedz informāciju par kopējo dzīvokļu īpašnieku nekustamā īpašuma nodokļu parāda apmēru iesniedzējam.
6. Pašvaldības līdzfinansējumu nepiešķir, ja:
6.1. noteikumu 7. punktā minētie pasākumi jau ir tikuši finansēti vai līdzfinansēti no Eiropas Savienības fondiem, valsts budžeta, Pašvaldības budžeta līdzekļiem vai citiem finanšu instrumentiem;
6.2. pretendents iepriekšējos divos gados, skaitot no pašvaldības līdzfinansējuma jauna pieprasījuma iesniegšanas dienas, iepriekš piešķirto līdzfinansējumu nav izmantojis noteiktajā termiņā;
6.3. pretendents ir saņēmis Noteikumu 9. punktā noteikto pašvaldības līdzfinansējumu pilnā apmērā;
6.4. netiek izpildīts kāds no noteikumu 5. punktā noteiktajiem nosacījumiem.

III. Atbalstāmās un neatbalstāmās izmaksas

7. Dzīvojamo māju energoefektivitātes uzlabošanas pasākumu atbalstāmās izmaksas ir attiecināmas, ja tās radušās ne agrāk kā divus gadus pirms iesnieguma iesniegšanas Administrācijā:
7.1. energosertifikāta izstrādes izmaksas;
7.2. tehniskās apsekošanas izmaksas;
7.3. būvniecības ieceres dokumentācijas izstrādes izmaksas, atbilstoši dzīvojamās mājas energosertifikātā norādītajam par ekonomiski pamatotiem energoefektivitāti uzlabojošiem pasākumiem;

7.4. atbalstāmo izmaksu piemērošanas termiņš tiek noteikts pamatojoties uz izstrādātās dokumentācijas pieņemšanas – nodošanas akta parakstīšanas datumu.
8. Neatbalstāmās izmaksas ir šādas:
8.1. dzīvojamās mājas kārtējās uzturēšanas izmaksas;
8.2. samaksa par aizdevuma izskatīšanu, noformēšanu un rezervēšanu, procentu maksājumi, soda procenti, maksa par finanšu transakcijām;
8.3. izmaksas, kas saistītas ar pieteikuma līdzfinansējuma saņemšanai sagatavošanu, t.sk. konsultāciju pakalpojumi u.c.;
8.4. nodokļi un nodevas;
8.5. visas citas izmaksas, kas noteikumos nav noteiktas kā atbalstāmās.
IV. Energoefektivitātes uzlabošanas pasākumu līdzfinansējuma apjoms
9. Pašvaldības līdzfinansējums energoefektivitātes uzlabošanas pasākumiem tiek piešķirts šādā apjomā,  :

9.1. energosertifikāta izstrādei – 90 procenti no tāmes, bet ne vairāk kā 1000,00 euro;

9.2. tehniskajai apsekošanai – 90 procenti no tāmes, bet ne vairāk kā 1000,00 euro;

9.3. būvniecības ieceres dokumentācijas izstrādei – 90 procentu apmērā, bet ne vairāk kā 5000,00 euro.”

10. Par katru no noteikumu 7. punktā noteiktajām aktivitātēm pilnvarotā persona iesniedz iesniegumu atsevišķi katrai dzīvojamai mājai. 

11. Par katru no noteikumu 7. punktā norādītajām aktivitātēm pretendents vienai dzīvojamai mājai līdzfinansējumu var saņemt vienu reizi.

12. Pilnvarotajai personai ir pienākums veikt pakalpojumu sniedzēju atlasi, atbilstoši Ministru kabineta 2017. gada 28. februāra noteikumu Nr. 104 „Noteikumi par iepirkuma procedūru un tās piemērošanas kārtību pasūtītāja finansētiem projektiem,” ja to paredz minētie noteikumi.
13. Līdzfinansējuma apjoms noteikumu 9. punktā minētajām aktivitātēm tiek noteikts ņemot vērā Publiskas personas finanšu līdzekļu un mantas izšķērdēšanas novēršanas likuma 3. panta 1. punktā noteikto - maksimālā līdzfinansējuma apjomu aktivitātei aprēķinot pēc pakalpojuma piegādātāju izmaksu apkopojumā uzrādītā piedāvājuma ar zemāko cenu.
V. Iesniegumu noformēšanas, iesniegšanas un reģistrācijas kārtība
14. Līdzfinansējuma saņemšanai pilnvarotā persona iesniedz Jūrmalas valstspilsētas administrācijai (turpmāk - Administrācija) adresētu iesniegumu atbilstoši noteikumiem pievienotajām iesniegumu paraugformām, aizpildot visus pieprasītās informācijas laukus un pievienojot pieprasītos pielikumus saskaņā ar noteikumu 1. pielikumā norādīto (turpmāk visi dokumenti kopā – iesniegums).
15. Iesniegumu noformē datorrakstā latviešu valodā uz A4 lapām. Visus iesniegumā iekļaujamos dokumentus paraksta pretendenta pilnvarotā persona.
16. Atbilstoši noteikumu 14. un 15. punktam sagatavoto iesniegumu Administrācijai ar norādi “Līdzfinansējums daudzdzīvokļu dzīvojamās mājas energoefektivitātes pasākumiem” var iesniegt nosūtot pa pastu, adrese: Jomas iela 1/5, Jūrmala, LV – 2015, personīgi Administrācijas Apmeklētāju apkalpošanas centrā, Jomas ielā 1/5, Jūrmalā, vai nosūtot uz elektronisko pasta adresi pasts@jurmala.lv vai oficiālo elektronisko adresi (e-adresi) _DEFAULT@90000056357 normatīvajos aktos noteiktajā kārtībā parakstītu ar drošu elektronisko parakstu.”
17. Ja iesniegums iesniegts personīgi, par iesnieguma iesniegšanas dienu un laiku uzskatāms Administrācijas spiedogā norādītais saņemšanas datums.
18. Iesniegumi līdzfinansējuma saņemšanai tiek reģistrēti Administrācijas lietvedības sistēmas reģistrā to iesniegšanas secībā.
VI. Iesniegumu izvērtēšanas un lēmumu pieņemšanas kārtība

19. Iesniegumu vērtēšana notiek to reģistrācijas secībā.

20. Pilnvarotās personas iesnieguma atbilstību šo noteikumu prasībām izvērtē Administrācijas Attīstības pārvaldes Stratēģiskās plānošanas nodaļa (turpmāk – atbildīgā nodaļa). Lēmumu par līdzfinansējuma piešķiršanu vai atteikumu piešķirt līdzfinansējumu noteikumu 7. punktā norādītās aktivitātes īstenošanai pieņem ar Jūrmalas valstspilsētas pašvaldības izpilddirektora rīkojumu izveidota Līdzfinansējuma piešķiršanas energoefektivitātes pasākumu veikšanai daudzdzīvokļu dzīvojamās mājās Jūrmalā izvērtēšanas komisija (turpmāk – komisija).

21. Atbildīgā nodaļa 10 (desmit) darba dienu laikā no iesnieguma reģistrēšanas dienas izvērtē iesnieguma atbilstību šo noteikumu prasībām un sagatavo atzinumu atbildīgās nodaļas vadītājam par iesnieguma atbilstību vai neatbilstību noteikumiem. 
22. Svītrots.
23. Svītrots.
24. Komisija pieņem lēmumu par līdzfinansējuma piešķiršanu vai atteikumu piešķirt līdzfinansējumu 20 (divdesmit) darba dienu laikā no iesnieguma reģistrēšanas dienas. 

25. Ja atbildīgā nodaļa vai komisija konstatē, ka izvērtēšanai ir nepieciešama papildu informācija:

25.1. atbildīgā nodaļa pilnvarotajai personai uz iesniegumā norādīto elektroniskā pasta adresi nosūta paziņojumu, norādot nepieciešamo informāciju;

25.2. pilnvarotā persona piecu darba dienu laikā uz Administrācijas elektroniskā pasta adresi pasts@jurmala.lv nosūta pieprasīto papildu informāciju. Ja Administrācija noteiktajā termiņā nesaņem pieprasīto informāciju, atbildīgā nodaļa var lemt par iesnieguma neatbilstību tālākai izskatīšanai vai komisija var lemt par atteikumu piešķirt līdzfinansējumu.
25.3. 21. un 24. punktā noteiktais termiņš tiek pagarināts par pieprasītās papildu informācijas sniegšanai un papildu informācijas izvērtēšanai nepieciešamo laiku, kas nepārsniedz 15 (piecpadsmit) darba dienas.
26. Komisijas lēmumu piecu darba dienu laikā atbildīgā nodaļa nosūta pretendenta pilnvarotajai personai uz iesniegumā norādīto elektroniskā pasta adresi. Izvērsts lēmums par līdzfinansējuma atteikumu tiek sniegts pilnvarotajai personai, pamatojoties uz pilnvarotās personas rakstisku pieprasījumu Iesniegumu likumā noteiktajā kārtībā.
27. Komisijas pieņemto lēmumu var apstrīdēt normatīvajos aktos noteiktajā kārtībā Administrācijā. 
28. Pilnvarotā persona ne vēlāk kā 20 (divdesmit) darba dienu laikā no lēmuma nosūtīšanas dienas paraksta līgumu ar Administrāciju (2. pielikums) par līdzfinansējuma piešķiršanas un izlietošanas kārtību (turpmāk – līgums).
29. Ja līgums no pilnvarotās personas puses netiek parakstīts noteikumu 28. punktā noteiktajā termiņā, uzskatāms, ka pretendents ir atteicies no apstiprinātā līdzfinansējuma.
30. Informācija par pašvaldības līdzfinansējuma piešķiršanu tiek publicēta pašvaldības tīmekļvietnē 10 (desmit) darba dienu laikā pēc līguma parakstīšanas . Publikācijā tiek norādīts pretendents, atbalstītie energoefektivitātes pasākumi, plānotais energoefektivitātes pasākumu īstenošanas laiks un līdzfinansējuma apjoms. 
VII. Pašvaldības līdzfinansējuma izmaksāšanas kārtība

31. Pašvaldības līdzfinansējums tiek piešķirts priekšfinansējuma veidā.

32. Līdzfinansējums tiek pārskaitīts uz pretendenta pilnvarotās personas norādīto kontu kredītiestādē 10 (desmit) darba dienu laikā no līguma parakstīšanas un pilnvarotās personas parakstīta rēķina saņemšanas. Par līdzfinansējuma saņemšanas datumu tiek uzskatīts maksājuma veikšanas datums. 

33. Līdzfinansējumu drīkst izlietot tikai līgumā norādītajiem mērķiem, veicot tiešus pārskaitījumus attiecīgajam pakalpojuma sniedzējam, nepārsniedzot iesniegumā uzrādīto izmaksu apmēru. 

34. Pilnvarotā persona sešu mēnešu laikā pēc līdzfinansējuma saņemšanas par dzīvojamās mājas energosertifikāta izstrādi un/vai tehniskās apsekošanas veikšanu uz Administrācijas elektroniskā pasta adresi pasts@jurmala.lv nosūta:

34.1. energosertifikāta un/vai tehniskās apsekošanas atzinumu;

34.2. darba izpildītāja rēķinu par energosertifikāta izstrādi un/vai tehniskās apsekošanas veikšanu;
34.3. dokumentu, kas apliecina rēķina par energosertifikāta izstrādi un/vai tehniskās apsekošanas apmaksu;

34.4. aizpildītu atskaiti par izlietoto līdzfinansējumu energoefektivitātes pasākumu īstenošanā (3. pielikums).
35. Pilnvarotā persona viena gada laikā pēc līdzfinansējuma saņemšanas par dzīvojamās mājas būvniecības dokumentācijas izstrādi uz Administrācijas elektroniskā pasta adresi pasts@jurmala.lv nosūta:

35.1. būvniecības ieceres dokumenta izrakstu vai būvatļauju no būvniecības informācijas sistēmas (turpmāk – BIS) ar eZīmogu - Jūrmalas būvvaldes (turpmāk – Būvvalde) atzīmi par būvdarbu uzsākšanas nosacījumu izpildi;

35.2. darba izpildītāja rēķinu par būvniecības ieceres dokumentācijas izstrādi;

35.3. dokumentu, kas apliecina rēķina par būvniecības ieceres dokumentācijas izstrādi apmaksu;

35.4. aizpildītu atskaiti par izlietotā līdzfinansējuma pamatotību energoefektivitātes pasākumu īstenošanā (3. pielikums).

36. Pēcuzraudzības periodā, kas ir ne ilgāks kā pieci gadi, pilnvarotā persona divu mēnešu laikā, pēc būvdarbu pabeigšanas mājā, kura saņēmusi noteikumu 7. punktā minēto pašvaldības līdzfinansējuma energoefektivitātes uzlabošanas pasākumu veikšanai, uz Administrācijas elektroniskā pasta adresi pasts@jurmala.lv nosūta aizpildītu pēcuzraudzības atskaiti par sasniegtajiem energoefektivitātes rādījumiem (4. pielikums).

37. Ja pilnvarotā persona nevar izpildīt noteikumu 34. vai 35. punktu noteiktajā termiņā, tad ne vēlāk kā vienu mēnesi pirms termiņa beigām pilnvarotajai personai jānosūta rakstisks iesniegums uz Administrācijas elektroniskā pasta adresi pasts@jurmala.lv  par apstākļiem, kuri ir kavējuši iesniegt dokumentus noteiktajā termiņā, norādot plānoto izpildes termiņu. Atbildīgā nodaļa veic iesnieguma izskatīšanu un, izvērtējot apstākļus, sniedz priekšlikumu par termiņa pagarinājumu.

38. Ja līdzfinansējums netika izlietots vai arī tika izlietots citiem mērķiem, kas nav paredzēti līgumā, pilnvarotā persona atmaksā Pašvaldībai saņemto līdzfinansējumu pilnā apmērā atbilstoši līguma nosacījumiem. 

39. Iesniegtos dokumentus pārbauda un lēmumu par izlietotā līdzfinansējuma izlietošanas pamatotību pieņem atbildīgā nodaļa 20 (divdesmit) darba dienu laikā no atskaites un attiecīgo dokumentu saņemšanas.

40. Atbildīgajai nodaļai ir tiesības pārbaudīt saņemto maksājumu dokumentu atbilstību faktiskajam saņemto pakalpojumu apjomam, attiecīgo līgumu un normatīvo aktu nosacījumiem.

41. Atbildīgajai nodaļai ir tiesības rakstiski pieprasīt, lai pilnvarotā persona piecu darba dienu laikā iesniedz papildu informāciju atskaites pārbaudei. Informācija tiek pieprasīta un saņemta atbilstoši noteikumu 25. punktam. 

42. Ja starp iesniegumā norādītajām un iesniegtajos dokumentos uzrādītajām attiecināmajām izmaksām konstatē atšķirības, komisija var pārskatīt lēmumu par līdzfinansējuma piešķiršanu. Šajā gadījumā līdzfinansējuma apmērs nevar būt lielāks par sākotnēji piešķirto.
43. Pašvaldības līdzfinansējums ir uzskatāms par attaisnoti izlietotu tikai pēc apstiprinājuma saņemšanas no atbildīgās nodaļas par noteikumu 34. un/vai 35. punktā noteikto dokumentu iesniegšanu, kas tiek nosūtīts uz pilnvarotajai personai uz iesniegumā norādīto elektroniskā pasta adresi.
VIII. De minimis nosacījumi saimnieciskās darbības veicējiem, kas pretendē uz līdzfinansējuma saņemšanu

44. De minimis atbalsta saņēmējiem līdzfinansējums tiek piešķirts kā de minimis atbalsts, ievērojot Eiropas Komisijas 2023. gada 13. decembra Regulas (ES) Nr. 2023/2831 par Līguma par Eiropas Savienības darbību 107. un 108. panta piemērošanu de minimis atbalstam (turpmāk – Eiropas Komisijas regula Nr. 2023/2831) nosacījumus.

45. Pašvaldība veic atbalsta pretendenta izvērtēšanu atbilstoši Eiropas Komisijas regulas Nr. 2023/2831 nosacījumiem uz atbalsta piešķiršanas brīdi.

46. De minimis atbalstu uzskata par piešķirtu ar dienu, kad tiek noslēgts līgums par līdzfinansējuma piešķiršanu. 

47. Piešķirot de minimis atbalstu, tiek pārbaudīts, vai plānotais de minimis atbalsts kopā ar iepriekšējos trīs gados, skaitot no atbalsta piešķiršanas dienas, piešķirto de minimis atbalstu viena vienota uzņēmuma līmenī nepārsniedz Eiropas Komisijas regulas Nr. 2023/2831 3. panta 2. punktā noteikto maksimālo de minimis atbalsta apmēru. Viens vienots uzņēmums ir uzņēmums, kurš atbilst Eiropas Komisijas regulas Nr. 2023/2831 2. panta 2. punktā noteiktajam.

48. De minimis atbalstu saskaņā ar Eiropas Komisijas regulu Nr. 2023/2831 piešķir, ievērojot Eiropas Komisijas regulas Nr. 2023/2831 1. panta 1. punktā minētos nozaru un darbību ierobežojumus. Ja atbalsta pretendents vienlaikus darbojas vienā vai vairākās Eiropas Komisijas regulas Nr. 2023/2831 1. panta 1. punkta a), b), c) un d) apakšpunktā minētajās nozarēs, atbalstu drīkst piešķirt tikai tad, ja atbalsta pretendents nodrošina šo nozaru darbību vai uzskaites nodalīšanu, lai saskaņā ar Eiropas Komisijas regulas Nr. 2023/2831 1. panta 2. punktu darbības izslēgtajās nozarēs negūst labumu no de minimis atbalsta, ko piešķir saskaņā ar noteikumiem.

49. Noteikumu ietvaros piešķirto de minimis atbalstu drīkst kumulēt ar citu de minimis atbalstu, tai skaitā attiecībā uz vienām un tām pašām attiecināmajām izmaksām, līdz Eiropas Komisijas regulas Nr. 2023/2831 3. panta 2. punktā noteiktajam attiecīgajam robežlielumam, kā arī drīkst kumulēt ar citu komercdarbības atbalstu, tai skaitā attiecībā uz vienām un tām pašām attiecināmajām izmaksām, ja netiek pārsniegta attiecīgā maksimālā atbalsta intensitāte vai atbalsta summa, kāda noteikta komercdarbības atbalsta programmā, ad-hoc lēmumā vai Eiropas Komisijas lēmumā. De minimis atbalstu ar citu de minimis atbalstu par vienām un tām pašām izmaksām var apvienot, ja pēc atbalstu apvienošanas atbalsta vienībai vai izmaksu pozīcijai attiecīgā maksimālā atbalsta intensitāte nepārsniedz 100 procentus.

50. Ja par vienām un tām pašām projekta attiecināmajām izmaksām tiek piešķirts atbalsts vairāku komercdarbības atbalsta programmu ietvaros, atbalsta saņēmējs iesniedz informāciju par plānoto un piešķirto atbalstu, tai skaitā par tām pašām attiecināmajām izmaksām, norādot atbalsta piešķiršanas datumu (tai skaitā plānoto atbalsta piešķiršanas datumu), atbalsta intensitāti, atbalsta sniedzēju, atbalsta pasākumu vai investīciju un plānoto vai piešķirto atbalsta summu.

51. Pašvaldība uzglabā visus ar de minimis atbalsta piešķiršanu saistītos datus 10 gadus, sākot no dienas, kurā saskaņā ar noteikumos noteikto piešķirts pēdējais de minimis atbalsts atbilstoši Eiropas Komisijas regulas Nr. 2023/2831 6. panta 3. un 7. punktam.

52. De minimis atbalsta saņēmējs uzglabā visus ar de minimis atbalsta piešķiršanu saistītos datus 10 gadus no de minimis atbalsta piešķiršanas dienas atbilstoši Eiropas Komisijas regulas Nr. 2023/2831 6. panta 3. un 7. punktam.

521. De minimis atbalsta piešķiršana un uzskaite tiek veikta saskaņā ar normatīvajiem aktiem par de minimis atbalsta uzskaites un piešķiršanas kārtību. Atbalsta pretendents atbalsta pieteikumam pievieno de minimis atbalsta uzskaites sistēmā sagatavotās veidlapas par sniedzamo informāciju de minimis atbalsta uzskaitei un piešķiršanai izdruku vai atbalsta pieteikumā norāda šajā punktā minētajā sistēmā aizpildītās veidlapas identifikācijas numuru.

522. Ja tiek pārkāpti Eiropas Komisijas regulas Nr. 2023/2831 nosacījumi, de minimis atbalsta saņēmējam ir pienākums atmaksāt Pašvaldībai šo noteikumu ietvaros saņemto nelikumīgo de minimis atbalstu kopā ar procentiem no līdzekļiem, kas ir brīvi no komercdarbības atbalsta, atbilstoši Komercdarbības atbalsta kontroles likuma IV vai V nodaļas nosacījumiem.

523. De minimis atbalstu šo noteikumu ietvaros piešķir līdz 2031. gada 30. jūnijam.
IX. Noslēguma jautājums

53. Ar noteikumu spēkā stāšanās dienu, spēku zaudē Jūrmalas pilsētas domes 2018. gada 26. jūlija saistošie noteikumi Nr. 29 “Par līdzfinansējuma piešķiršanas kārtību energoefektivitātes pasākumu veikšanai daudzdzīvokļu dzīvojamās mājās Jūrmalas pilsētā”.

